የብሔራዊ ባንክ ምክትል ገዥ የልማት ባንክ ፕሬዚዳንት ሆኑ
የኢትዮጵያ ብሔራዊ ባንክ ምክትል ገዥና የፋይናንስ ተቋማት ሱፐርቪዥን ዳይሬክተር በመሆን ሲያገለግሉ የቆዩት አቶ ጌታሁን ናና፣ የኢትዮጵያ ልማት ባንክ ፕሬዚዳንት ሆነው እንዲሠሩ የቀረበው ሹመት ፀደቀ፡፡የኢትዮጵያ ፋይናንስ ድርጅቶች ተቆጣጣሪ ኤጀንሲ፣ ባለፈው ሳምንት መጨረሻ ላይ አቶ ጌታሁን የባንኩ ፕሬዚዳንት ሆነው እንዲሠሩ ሾሟል፡፡ የኢትዮጵያ ብሔራዊ ባንክ ማክሰኞ ኅዳር 20 ቀን 2009 ዓ.ም. ሹመቱን ተቀብሏል፡፡አቶ ጌታሁን ከ20 ዓመታት በላይ በብሔራዊ ባንክ የተለያዩ ኃላፊነቶች አገልግለዋል፡፡  የኢትዮጵያ ልማት ባንክን ላለፉት ስምንት ዓመታት በፕሬዚዳንትነት ሲመሩ የቆዩት አቶ ኢሳያስ ባህረ ባለፈው ሳምንት መነሳታቸው ይታወሳል፡፡ እሳቸውን በመተካት የልማት ባንክ ምክትል ፕሬዚዳንት ተጠባባቂ ፕሬዚዳንት ተብለው ተሰይመው ነበር፡፡ካለፈው ሳምንት መጨረሻ ጀምሮ ፕሬዚዳንት እንዲሆኑ የተሾሙት አቶ ጌታሁን፣ ከሦስቱ የብሔራዊ ባንክ ምክትል ገዥዎች መካከል አንዱ ናቸው፡፡ አቶ ጌታሁን ከብሔራዊ ባንክ ውጪ በሌሎች የባንክ መደበኛ ሥራዎች ውስጥ አይታወቁም፡፡የኢትዮጵያ ልማት ባንክን ከአቶ ኢሳያስ ባህረ በፊት አቶ ሞገስ ጨመረና አቶ ወንድወሰን ከበደ (አሁን የእናት ባንክ ፕሬዚዳንት) በፕሬዚዳንትነት መምራታቸው ይታወሳል፡፡ (ለዚህ ዘገባ ዳዊት ታዬ አስተዋጽኦ አድርጓል)